**Ministru kabineta un Latvijas Pašvaldību savienības**

**vienošanās un domstarpību**

**PROTOKOLS**

|  |  |  |
| --- | --- | --- |
| Rīgā |  | 2017.gada \_\_\_.oktobrī |
|  |  |  |

**I. daļa Ministru kabineta un Latvijas Pašvaldību savienības**

**vienošanās un domstarpības par vidējā termiņa**

**2018. -2020.gadam budžeta ietvaru**

Saskaņā ar Likuma par budžetu un finanšu vadību 16.2 panta septīto daļu, Ministru kabinets un Latvijas Pašvaldību savienība vienojas protokolā iekļaut sadaļu par vidēja termiņa budžetu (2018.-2020.gads), izskatot sekojošus jautājumus:

1. **Par pašvaldību budžetu ieņēmumiem vidējā termiņā (2018. – 2020.gads)**

**Puses vienojas:**

Vidēja termiņa budžeta ietvara (2018. – 2020.) likumprojektā noteikt pašvaldību budžetu nodokļu ieņēmumu proporciju pret kopbudžeta nodokļu ieņēmumiem.

**Latvijas Pašvaldību savienības viedoklis:**

Lai nodrošinātu stabilitāti un prognozējamību pašvaldību budžetu plānošanā un nepieciešamos finanšu resursus pašvaldību funkciju nodrošināšanai un saistību izpildei vidējā termiņā un ilgtermiņā, noteikt, ka pašvaldību kopējie ieņēmumi no nodokļiem nav mazāki par 19,6% no valsts konsolidētā kopbudžeta ieņēmumiem.

Iztrūkstošos līdzekļus pašvaldību budžeta nodokļu ieņēmumu proporcijas saglabāšanai valsts konsolidētā kopbudžeta nodokļu ieņēmumos nodrošināt, primāri pārdalot iedzīvotāju ienākuma nodokļa (turpmāk – IIN) ieņēmumu proporciju.

Pašvaldībām garantēt valsts budžeta likumā noteikto IIN ieņēmumu prognozi 100% apmērā.

**Ministru kabineta viedoklis:**

Noteikt, ka pašvaldību budžetu nodokļu ieņēmumi kopā ar valsts budžeta kompensācijas apmēru ir 19,5% no kopbudžeta nodokļu ieņēmumiem, neieskaitot valsts sociālās apdrošināšanas obligātās iemaksas valsts pamatbudžetā veselības aprūpes nodrošināšanai.

IIN ieņēmumu prognozes garantijas tiek noteiktas gadskārtējā valsts budžeta likumprojektā.

**2. Par pašvaldību aizņēmumiem vidējā termiņā (2018. – 2020.gads)**

**Puses vienojas:**

Sagatavojot gadskārtējā valsts budžeta likuma projektu, Finanšu ministrijai sadarbībā ar Latvijas Pašvaldību savienību fiskāli atbildīgi:

1) izvērtēt iespējamo pašvaldību aizņēmumu kopējo limitu un noteikt pašvaldībām optimālākos nosacījumus aizņēmumu saņemšanai, izvērtējot iespēju saņemt nepieciešamos aizņēmumus investīciju projekta īstenošanai ar pašvaldības budžeta līdzfinansējumu, nepārsniedzot kopējo pieļaujamo aizņēmumu palielinājumu.

2) izvērtēt iespējas paplašināt pašvaldību tiesības uzņemties ilgtermiņa saistības, ievērojot Publiskas personas finanšu līdzekļu un mantas izšķērdēšanas novēršanas likuma prasības.

**3. Nozaru ministriju jautājumi vidējā termiņā (2018.-2020.gads)**

**Ekonomikas ministrijas jomā:**

**Puses vienojas:**

Turpmākā valsts atbalsta programmas mājokļa iegādei attīstība tiek plānota, paredzot garantijas izsniegšanu ne tikai jaunām ģimenēm, bet arī kvalificētiem speciālistiem. Minētā ietvaros šobrīd tiek izstrādāts likumprojekts „Grozījums likumā „Par palīdzību dzīvokļa jautājumu risināšanā””. Līdz ar to nepieciešams turpināt valsts atbalsta programmu mājokļa iegādei ģimenēm ar bērniem, kā arī to paplašināt, paredzot garantijas izsniegšanu uz tirgus nosacījumiem, attiecībā uz personām, kuras ieguvušas profesionālo vai augstāko izglītību un kuras nepārsniedz 35 gadu vecumu.

**Puses vienojas:**

Jautājums parnepieciešamo atbalstu denacionalizēto namu īrniekiem ir risināms likumprojekta „Dzīvojamo telpu īres likums” izstrādes procesā un gadskārtējā valsts budžeta likumprojekta ietvaros.

**Finanšu ministrijas jomā:**

**Puses vienojas:**

Pašvaldībām, atbilstoši normatīvajos aktos noteiktajai kārtībai, ir iespēja saņemt aizņēmumus investīcijām Valsts kasē, vai komercbankās, ja aizdevuma nosacījumi ir izdevīgāki nekā no valsts budžeta izsniedzamo aizdevumu nosacījumi.

Atbalsta Latvijas Pašvaldību savienības lūgumu par Latvijas pievienošanos Eiropas vietējo pašvaldību hartas 9.panta 8.punktam, kas nosaka: “Lai varētu izdarīt aizņēmumus kapitālieguldījumu finansēšanai, vietējām varām likuma robežās jābūt pieejamam nacionālajam kapitāla tirgum.”

**Satiksmes ministrijas jomā:**

**Puses vienojas:**

Papildu līdzekļus Satiksmes ministrijas budžeta programmā 23.00.00 “Valsts autoceļa fonds” 2018.gadā: 25,6 milj. *euro*, 2019.gadā: 25,6 milj. *euro* un 2020.gadā: 37,3 milj. *euro* novirzīt valsts vietējo autoceļu sakārtošanai.

**Tieslietu ministrijas jomā:**

**Puses vienojas:**

Lai būtu iespējams pilnveidot nekustamo īpašumu kadastrālās vērtēšanas metodiku un pēc tam attiecīgi būtu iespējams pilnveidot nekustamā īpašuma nodokļa regulējumu, nodrošinot saprātīgu nodokļa slogu iedzīvotājiem, maksimāli izmantot valsts un pašvaldību informācijas sistēmās esošos datus, izveidojot automatizētas datu apmaiņas procedūras, kura nepieciešamo papildus finansējumu izskatīt attiecīgo normatīvo aktu projektu sagatavošanas gaitā.

 Lai iegūtu datus, kas šobrīd nav nevienā informācijas sistēmā, bet bez kuriem nav iespējama ne datu reģistrācija vai aktualizācija Nekustamā īpašuma valsts kadastra informācijas sistēmā, ne izmaiņas  kadastrālās vērtēšanas metodikā, ne nekustamā īpašuma nodokļa regulējumā, izvērtēt un ja nepieciešams mainīt esošo normatīvo regulējumu ar mērķi rast valstij kopumā finansiāli izdevīgāko risinājumu datu ieguvei (kaut arī tas prasītu papildu finanšu līdzekļus nākamajos gados).

**Puses vienojas:**

Jautājums par finansējuma piešķiršanu likumprojektā “Bērnu antisociālās uzvedības prevencijas likums” paredzētā regulējuma izpildei ir risināms likumprojekta par valsts budžetu attiecīgajam gadam sagatavošanas un izskatīšanas procesā. Likumprojekts “Bērnu antisociālās uzvedības prevencijas likums” var stāties spēkā tikai tad, ja valsts budžetā pilnā apmērā tiek paredzēts nepieciešamais valsts budžeta finansējums likumprojektā “Bērnu antisociālās uzvedības prevencijas likums” paredzētā regulējuma ieviešanai un izpildei.

**Vides aizsardzības un reģionālās ministrijas jomā:**

**Puses vienojas:**

Latvijas Pašvaldību savienībai sadarbībā ar Vides aizsardzības un reģionālās attīstības ministriju nodrošināt citu ministriju likumdošanas iniciatīvu ietvaros virzīto informācijas sistēmu (IS) projektu ietekmes uz pašvaldību IS novērtējumu. Ministrijām likumdošanas iniciatīvu ietvaros virzītajos IS projektos identificēt finansējuma apjomu integrācijai ar pašvaldību IS, ja likumdošanas iniciatīvas izvērtējumā tiek identificēta ietekme uz pašvaldību IS.

**Latvijas Pašvaldības savienības viedoklis:**

Atjaunot valsts investīciju programmu pašvaldībām uzņēmējdarbības atbalstam, tai skaitā atbalstot tos projektus, kas atbilda SAM 3.3.1.aktivitātes 3.kārtā atlasē  visiem kritērijiem un šobrīd pierāda komersanta nefinanšu investīcijas, bet netika atbalstīti 2016.gadā finansējuma trūkuma dēļ; paredzot kompleksu atbalstu tehnoloģiski ietilpīgu ražotņu, augstas pievienotās vērtības pakalpojumu attīstībai reģionos; paredzot atbalstu pašvaldības īpašuma kompleksa sakārtošanai un uzņēmējdarbības atbalsta instrumentu izveidei komersantiem.

**Ministru kabineta viedoklis:**

Jautājums par iespējām nodrošināt nepieciešamo finansējumu uzņēmējdarbības atbalsta pasākumiem ir apspriežams likumprojekta par valsts budžetu 2019.gadam sagatavošanas un izskatīšanas procesā.

**Zemkopības ministrijas jomā:**

**Puses vienojas:**

Lai mazinātu palu un plūdu riskus, veikt saskaņotas darbības visā Latvijas teritorijā meliorācijas, ūdenssaimniecības, ceļu būves u.c. jomās.

Būtiski palielināt valsts budžeta apakšprogrammas 26.00.00 “Zemes resursu ilgtspējības saglabāšana” finansējuma apjomu, lai kompleksi risinātu valsts un valsts nozīmes meliorācijas infrastruktūras sakārtošanu, kā arī izstrādāt valsts investīciju programmu pašvaldību un pašvaldību nozīmes koplietošanas meliorācijas sistēmu, ūdenssaimniecības vai ceļu posmu sakārtošanai, lai nodrošinātu ūdens noteci un mazinātu  plūdu un palu riskus visā Latvijas teritorijā.

**Latvijas Pašvaldības savienības viedoklis:**

Nodrošināt Zvejniecības likuma 28.panta otrajā daļā noteikto ieņēmumu novirzīšanu pilnā apmērā Zivju fondam tam noteikto mērķu īstenošanai, tai skaitā zivju resursu pavairošanai un atražošanai pašvaldību īpašumā vai valdījumā esošajās ūdenstilpēs; zivju resursu aizsardzības pasākumu veikšanai un zvejas un makšķerēšanas kontroles darbību nodrošināšanai.

**Ministru kabineta viedoklis:**

Jautājums par papildu valsts budžeta līdzekļu piešķiršanu Zemkopības ministrijas budžeta apakšprogrammā 25.02.00 “Zivju fonds” ir skatāms likumprojekta “Par valsts budžetu 2019.gadam” sagatavošanas procesā. Vienlaikus pieņemt zināšanai, ka papildu valsts budžeta līdzekļu piešķiršanas gadījumā finansējums ir novirzāms publiski pieejamo ūdeņu zivju resursu apsaimniekošanai un pārvaldībai, ievērojot pašvaldībām ar Zemes pārvaldības likumu un normatīvajiem aktiem paredzētās funkcijas un “Zivju resursu mākslīgās atražošanas plāns 2017.–2020. gadam” noteiktos izpildes rādītājus.

**II. daļa Ministru kabineta un Latvijas Pašvaldību savienības**

**vienošanās un domstarpības par 2018.gada budžetu**

Saskaņā ar likuma „Par pašvaldībām” 86.pantu, likuma „Par pašvaldību budžetiem” 13.pantu un Ministru kabineta 2004.gada 6.jūlija noteikumiem Nr.585 „Kārtība, kādā Ministru kabinets saskaņo ar pašvaldībām jautājumus, kas skar pašvaldību intereses” Ministru kabinets un Latvijas Pašvaldību savienība vienojas protokolā iekļaut sadaļu par gadskārtējo budžetu (2018.gads), izskatot sekojošus jautājumus:

**1. Nodokļu ieņēmumi**

**Puses vienojas:**

Kopumā atbalstīt nodokļu ieņēmumus, kas tiek ieskaitīti pašvaldību budžetos 2018.gadā atbilstoši protokola 1.pielikumā minētajam apmēram.

**Latvijas Pašvaldību savienības viedoklis:**

Lai nodrošinātu stabilitāti un prognozējamību pašvaldību budžetu plānošanā un nepieciešamos finanšu resursus pašvaldību funkciju nodrošināšanai un saistību izpildei vidējā termiņā un ilgtermiņā, noteikt, ka pašvaldību kopējie ieņēmumi no nodokļiem nav mazāki par 19,6% no valsts konsolidētā kopbudžeta ieņēmumiem.

Iztrūkstošos līdzekļus pašvaldību budžeta nodokļu ieņēmumu proporcijas saglabāšanai valsts konsolidētā kopbudžeta nodokļu ieņēmumos nodrošināt, primāri pārdalot iedzīvotāju ienākuma nodokļa ieņēmumu proporciju.

Pašvaldībām garantēt valsts budžeta likumā noteikto iedzīvotāju ienākuma nodokļa ieņēmumu prognozi 100% apmērā.

**Ministru kabineta viedoklis:**

Noteikt kopējo IIN prognozi 2018.gadam **1 728,80** **milj. *euro*.**

IIN prognozes sadalījumu pašvaldību un valsts budžetā noteikt attiecīgi 80% / 20% apmērā. Ieņēmumus pašvaldību budžetos no IIN 2018.gadā prognozēt **1 383,04 milj. *euro*** apmērā.

Paredzēt valsts budžeta dotāciju kompensācijai pašvaldībām 2018.gadā 12,61 milj. *euro* apmērā, lai pašvaldību budžetu nodokļu ieņēmumi kopā ar kompensācijas apmēru sasniegtu 19,5% no kopbudžeta nodokļu ieņēmumiem, neieskaitot valsts sociālās apdrošināšanas obligātās iemaksas valsts pamatbudžetā veselības aprūpes nodrošināšanai

Paredzot pašvaldību nodokļu ieņēmumu proporciju 19,5% pret kopbudžeta nodokļu ieņēmumiem, pašvaldībām tiek garantēti IIN ieņēmumi 100% apmērā no plānotā ar nosacījumu, ka tiek noteikts IIN prognozēto ieņēmumu procentuālais sadalījums pa ceturkšņiem šādā apmērā: I ceturksnī – 22%, II ceturksnī – 24%, III ceturksnī – 26%, IV ceturksnī – 28%.

Finanšu ministrija līdz nākamā mēneša 10. datumam izvērtē faktisko IIN ieņēmumu izpildi par iepriekšējo mēnesi salīdzinājumā ar prognozēto atbilstoši minētajam procentuālajam sadalījumam (viena trešā daļa no ceturkšņa prognozes). Gadījumā, ja tiek konstatēta IIN ieņēmumu neizpilde (no gada sākuma), ar finanšu ministra atļauju to kompensē no valsts pamatbudžetā ieskaitāmās IIN daļas. Ja pašvaldībām tiek izmaksāta kompensācija, bet turpmākajā periodā prognoze pārpildās, Finanšu ministrijai ir tiesības no pārpildes ieturēt izmaksāto kompensāciju un atdot to valsts budžetam.

**2. Valsts budžeta transferti pašvaldībām**

**Puses vienojas:**

Kopumā atbalstīt piedāvāto valsts budžeta finansējuma sadalījumu caur nozaru ministrijām pašvaldību budžetiem atbilstoši protokola 2.pielikumā minētajam apmēram.

**3. Pašvaldību aizņēmumi, galvojumi un ilgtermiņa saistības**

**Puses vienojas:**

* + - 1. Saglabāt nosacījumu, ka netiek noteikti mērķi pašvaldību galvojumiem savu kapitālsabiedrību aizņēmumiem investīciju projektu īstenošanai.
      2. Saglabāt noteiktos izņēmuma gadījumus, kādos pašvaldībām ir tiesības  uzņemties citas ilgtermiņa saistības atbilstoši likuma “Par pašvaldību budžetiem” 22. pantam.

**Latvijas Pašvaldības savienības viedoklis:**

2018.gadā bez pašvaldības līdzfinansējuma saglabāt 2017.gadā noteiktos aizņēmuma mērķus, kuru realizācijai nav nepieciešams pašvaldības līdzfinansējums:

a) izglītības iestāžu, tajā skaitā pirmsskolas izglītības iestāžu, investīciju projektiem;

* 1. sociālo programmu investīciju projektiem;
  2. pašvaldību katlumāju (ar jaudu līdz 3 MW) energoefektivitātes uzlabošanas investīciju projektiem;
  3. investīcijām ārkārtas (avārijas) seku neatliekamai novēršanai;
  4. pašvaldību autonomo funkciju veikšanai nepieciešamā transporta iegādei;
  5. investīciju veikšanai valsts nozīmes arhitektūras pieminekļos;
  6. pašvaldības autonomo funkciju veikšanai nepieciešamā nekustamā īpašuma iegādei, kas atrodas citas pašvaldības administratīvajā teritorijā;
  7. investīciju projektu dokumentācijas (tehniskā projekta) izstrādei;
  8. kurināmā iegādei;
  9. pirmpirkuma tiesību izmantošanai;
  10. pašvaldību prioritāro investīciju projektu īstenošanai ar maksimālo pašvaldības aizņēmumu summu 250 000 *euro* apmērā republikas pilsētu pašvaldībām un reģionālās nozīmes attīstības centra pašvaldībām un 400 000 *euro* apmērā pārējām novada pašvaldībām;
  11. Mežaparka Lielās estrādes rekonstrukcijai;
  12. valsts nozīmes sporta, aizsardzības infrastruktūras attīstības projektiem, kuri tiek realizēti ar valsts budžeta līdzfinansējumu.

1. Nodrošināt, ka pārējo mērķu realizācijai pašvaldībām ir iespēja aizņemties, ja pašvaldība nodrošina līdzfinansējumu ne mazāk kā 20% apmērā (t.sk. ceļu un to kompleksa investīciju projektiem; kultūras iestāžu investīciju projektiem).

**Ministru kabineta viedoklis:**

1. Nodrošināt fiskāli atbildīgu pašvaldību aizņēmumu  saistību politiku un garantēt aizņēmumu resursu operatīvu pieejamību ik vienai pašvaldībai pie ikgadējā pieļaujamā aizņēmumu saistību palielinājuma 118 milj. *euro* apmērā.
2. Ja netiek panākta vienošanās ar Latvijas Pašvaldību savienību par fiskāli atbildīgiem pašvaldību aizņēmumu nosacījumiem 2018.gadam, saglabāt 2017.gadam noteiktos aizņēmuma mērķus un nosacījumus.

**4. Pašvaldību finanšu izlīdzināšana**

**Puses vienojas:**

Nodokļu reformas ietekmes uz pašvaldību budžetiem kompensēšanai ir izstrādāts īpašs mehānisms, paredzot piešķirt pašvaldībām speciālu dotāciju, lai saglabātu stabilitāti un prognozējamību pašvaldību budžetos to funkciju īstenošanai un uzņemto saistību izpildei. Speciālās dotācijas apmērs aprēķināts atbilstoši šī protokola II daļas “I. Nodokļu ieņēmumi” noteiktajai pašvaldību nodokļu ieņēmumu proporcijai pret kopbudžeta nodokļu ieņēmumiem. Speciālā dotācija tiks integrēta pašvaldību finanšu izlīdzināšanas sistēmā pēc iedzīvotāju ienākuma nodokļa sadales principiem.

Atbilstoši Pašvaldību finanšu izlīdzināšanas likumam visas pašvaldības tiek novērtētas pēc vienotiem principiem. Saskaņā ar pašvaldību finanšu izlīdzināšanas aprēķinu kopējie pašvaldību izlīdzinātie ieņēmumi 2018.gadā pieaugs par 5,4%, salīdzinot ar 2017.gada kopējiem pašvaldību izlīdzinātiem ieņēmumiem. Līdz ar to pašvaldībām to funkciju īstenošanai un uzņemto saistību izpildei tiks nodrošināts ieņēmumu pieaugums.

**5. Nozaru ministriju jautājumi**

**Finanšu ministrijas jomā:**

**Puses vienojas:**

Likumdošanā paredzēt pašvaldībām kā nekustamā īpašuma nodokļa administrācijām tiesības saņemt Kontu reģistra informāciju par juridisko un fizisko personu kontu esamību kredītiestādēs, lai pašvaldības varētu izpildīt likumā noteikto pienākumu – sākotnēji vērst piedziņu uz naudas līdzekļiem un tikai to neesības gadījumā izmantot pārējos piedziņas instrumentus, kas ir daudz nedraudzīgāki un dārgāki nodokļu maksātājam – lēmuma par nodokļa parāda piedziņu bezstrīda kārtībā iesniegšana zvērinātam tiesu izpildītājam.

**Izglītības un zinātnes ministrijas jomā:**

**Puses vienojas:**

Pedagogiem, kuri trīs gadus pirms pensionēšanās vecuma sasniegšanai zaudēs darbu pašvaldību dibināto skolu likvidācijas vai reorganizācijas gadījumā, sešus mēnešus tiks izmaksāts sociālais atbalsts. Sociālā atbalsta sniegšanai valsts budžetā tiek paredzēts finansējums līdz 2020.gadam, attiecīgi 2018.gadā – 329 520 euro, 2019.gadā – 372 316 *euro* un 2020.gadā – 256 769 *euro*.

**Latvijas Pašvaldības savienības viedoklis:**

Ievērot tiesiskās paļāvības principu un no valsts budžeta segt valsts iniciētos izdevumus:

1. pašvaldības izglītības iestāžu slēgšanas vai reorganizācijas rezultātā nepieciešamos pedagogu atlaišanas pabalstus;
2. pašvaldību profesionālās izglītības programmas, tai skaitā nodrošinot vienlīdzīgu valsts stipendiju izmaksāšanu valsts un pašvaldību skolu audzēkņiem;
3. nepieciešamo internātskolu finansējumu..

**Ministru kabineta viedoklis:**

1. No valsts mērķdotācijas tiek finansēta tikai pedagogu darba samaksa un valsts sociālās apdrošināšanas obligātās iemaksas. Ņemot vērā personisko darba ieguldījumu, pedagogam var piešķirt prēmiju vai naudas balvu, izmantojot ietaupītos darba samaksai paredzētos budžeta līdzekļus. Savukārt sociālās garantijas pedagogiem var paredzēt darba koplīgumos vai darba līgumos un izmaksāt no dibinātāja līdzekļiem.
2. Saskaņā ar Izglītības likuma 59.pantu pašvaldību izglītības iestādes finansē no pašvaldību budžetiem, no valsts budžeta tiek nodrošināta pedagogu darba samaksa. No 2014.gada 1.janvāra līdz 2017.gada 31.augustam, pamatojoties uz attiecīgajiem Ministru kabineta rīkojumiem, tika nodrošināta pašvaldību pārņemto profesionālās izglītības iestāžu profesionālās izglītības programmu īstenošanas izmaksu (izņemot pedagogu darba samaksu un valsts sociālās apdrošināšanas obligātās iemaksas) segšana no valsts budžeta līdzekļiem. Sākot no 2017.gada 1.septembra, valsts budžeta finansējums profesionālās izglītības programmu īstenošanai pašvaldību profesionālās izglītības iestādēm nav piešķirts.

Kārtību, kādā izglītojamiem tiek piešķirtas stipendijas nosaka Ministru kabineta 2004.gada 24.augusta noteikumi Nr.740 “Noteikumi par stipendijām”, paredzot, ka izglītojamie, kuri profesionālās izglītības programmas apgūst pašvaldības izglītības iestādē, stipendijas saņem no izglītības iestādes stipendiju fonda, kuru izveido no pašvaldības budžeta līdzekļiem.

1. Ar 2018.gada 1.janvārī spēku zaudēs Izglītības likuma pārejas noteikumu 50.punkts, kas paredzēja izņēmumu no Izglītības likuma 17.panta trešās daļas 7.punkta un 59.panta trešās daļas regulējuma attiecībā uz pašvaldību tiesībām saņemt valsts budžeta finansējumu internātskolu uzturēšanai. Vienlaikus ir sagatavots izskatīšanai Ministru kabinetā tālākai virzībai Saeimā likumprojekts “Grozījumi Izglītības likumā”, paredzot internātskolu uzturēšanas izdevumus no pašvaldību budžeta, sākot no 2018.gada 1.janvāra. No valsts budžeta tiks nodrošināta pedagogu darba samaksa un 1.-4.klases skolēnu ēdināšana, savukārt izglītojamo uzturēšanos citu pašvaldību internātskolā pašvaldības segs pašvaldību savstarpējo norēķinu kārtībā.

**Latvijas Pašvaldības savienības viedoklis:**

Nodrošināt, ka izmaiņas Vispārējās izglītības likumā attiecībā uz pamatizglītības apguves uzsākšanu bērniem no sešu gadu vecuma stājas spēkā ne ātrāk kā gadu pirms visa nepieciešamā normatīvā regulējuma (t. sk. Vadlīniju par izglītības uzsākšanu no sešu gadu vecuma) pieņemšanas.

**Ministru kabineta viedoklis:**

Atbilstoši Valdības rīcības plānam Izglītības un zinātnes ministrijai kā atbildīgajai institūcijai dots uzdevums līdz 2017.gada 31.decembrim noteikt termiņu pārejai uz obligātu vidējo – vispārējo un profesionālo – izglītību. Valdības rīcības plāns paredz arī no 2019./2020. mācību gada ieviest obligāto vidējo izglītību, līdztekus pakāpeniski ieviešot mācības 1. klasē no sešu gadu vecum, kā arī nosaka Izglītības un zinātnes ministrijai kā atbildīgajai institūcijai veikt visaptverošu izglītības satura reformu vispārējā izglītībā, kā rezultātu sasniedzot apstiprinātas pirmsskolas vadlīnijas un valsts izglītības standartus, aprobētu un ieviestu kompetenču pieejā balstītu izglītības saturu.

**Satiksmes ministrijas jomā:**

**Puses vienojas:**

Reformas Latvijā jebkurā publiskā sektora nozarē, īpaši izglītībā un veselības aprūpē, jāveido un jārealizē, par pamatu ņemot vērā esošās ceļu infrastruktūras stāvokli un plānotos pasākumus ceļu infrastruktūras sakārtošanā un esošo un plānoto sabiedriskā transporta pakalpojumu pieejamību.

Jautājums par valsts autoceļu būvniecību un sakārtošanu pagastu centru savienojumam ar novadu centriem jāskata kontekstā ar Ministru kabineta 2016.gada 20.decembra sēdes protokollēmuma (prot. Nr.69 82.§) 3.punktā doto uzdevumu Satiksmes ministrijai līdz 2017.gada 31.decembrim iesniegt Ministru kabinetā informatīvo ziņojumu par valstī esošo ceļu tīkla izvērtējumu, tostarp vērtējot esošā ceļu tīkla efektivitāti.

**Puses vienojas:**

Nodrošināt sabiedriskā transporta pakalpojumu sniedzējiem ikmēneša avansa maksājumus 2017.gadā un 2018.gadā, atbilstoši Ministru kabineta 2015.gada 28.jūlija noteikumiem Nr.435 “Kārtība, kādā nosaka un kompensē ar sabiedriskā transporta pakalpojumu sniegšanu saistītos zaudējumus un izdevumus un nosaka sabiedriskā transporta pakalpojuma tarifu”. Gala norēķini ar pārvadātājiem tiek veikti pēc pārvadātāju gada pārskatu iesniegšanas un faktisko zaudējumu aprēķina veikšanas.

Sagatavojot priekšlikumus 2019.gada budžetam, pārskatāmi valsts budžeta programmas 31.00.00 „Sabiedriskais transports” apakšprogrammu 31.06.00 „Dotācija zaudējumu segšanai sabiedriskā transporta pakalpojumu sniedzējiem” un 31.07.00 „Dotācija sabiedriskā transporta pakalpojumu sniedzējiem ar braukšanas maksas atvieglojumiem saistīto zaudējumu segšanai” bāzes finansējuma noteikšanas principi un kārtība, lai nodrošinātu faktisko zaudējumu segšanu sabiedriskā transporta pakalpojumu sniedzējiem.

**Latvijas Pašvaldību savienības viedoklis:**

Ministru kabineta 2017.gada 27.jūnija sēdē tika atbalstīti grozījumi Ministru kabineta 2015.gada 28.jūlija noteikumos Nr.435 “Kārtība, kādā nosaka un kompensē ar sabiedriskā transporta pakalpojumu sniegšanu saistītos zaudējumus un izdevumus un nosaka sabiedriskā transporta pakalpojuma tarifu”,  kas arī sakārtoto pievienotās vērtības nodokļa aprēķināšanu un uzskaiti braucieniem ar braukšanas maksas atvieglojumiem. Šo izmaiņu rezultātā no 2018.gada republikas pilsētu  pašvaldībām radīsies papildus izdevumi 10,65 milj. *euro* apmērā katru gadu, kas kompensējami no valsts budžeta līdzekļiem.

**Ministru kabineta viedoklis:**

Sabiedriskā transporta pakalpojumu pasūtījumu republikas nozīmes pilsētās veic pilsētu domes, savu budžetu ietvaros piešķirot braukšanas maksas atvieglojumus dažādām pasažieru kategorijām, tāpēc zaudējumi par PVN likmes piemērošanu par nesaņemtajiem ieņēmumiem par pašvaldību piešķirtajām atlaižu kategoriju pārvadājumiem sedzamas no pašvaldību budžetiem.

**Tieslietu ministrijas jomā:**

**Latvijas Pašvaldības savienības viedoklis:**

Likumdošanā noteikt pašvaldību tiesības valsts vārdā celt prasību tiesā par mantas atzīšanu par bezīpašnieka lietu.

Vienlaikus noteikt: ja tiesā pieteikumu par juridiskā fakta konstatēšanu –nekustamā īpašuma atzīšanu par bezīpašnieka mantu – iesniedz pašvaldība un tiesa nekustamo īpašumu atzīst par bezīpašnieka mantu, attiecīgais nekustamais īpašums piekrīt pašvaldībai.

Ņemot vērā ieguldījumus valsts IT sistēmās, efektivizēt nekustamā īpašuma mantošanas procesu, nodrošinot nekustamā īpašuma nodokļa administrāciju ar tai nepieciešamo informāciju.

**Ministru kabineta viedoklis:**

Nepieciešams meklēt risinājumus mantas atzīšanas par bezīpašnieka lietu un nodošanas pašvaldībai procesa optimizācijai.

Tieslietu ministrijai sagatavot grozījumus Civillikumā, paredzot, ka visas bezīpašnieka dzīvojamās mājas, domājamās daļas dzīvojamās mājās, dzīvokļu īpašumi un visa veida būves un ēkas, kas kā pastāvīgi nekustamā īpašuma objekti atzīti par bezīpašnieka lietu piekrīt pašvaldībai, un virzīt izskatīšanai Ministru kabinetā.

Attiecībā uz neapbūvētiem zemesgabaliem, kas atzīti par bezīpašnieka lietu, Ministru kabinets uzskata, ka saglabājams princips, ka šādi zemesgabali piekrīt valstij..

Tieslietu ministrija pēc pētījuma par Civillikuma mantojuma tiesību regulējumu rezultātu apkopošanas izvērtēs nepieciešamību pilnveidot spēkā esošo mantojuma tiesību regulējumu un sagatavos atbilstošus priekšlikumus.

**Veselības ministrijas jomā:**

**Puses vienojas:**

Atbilstoši Ministru kabineta 2017.gada 25.jūlija sēdes protokollēmumam (Nr.37 34.§ 5.punkts), Veselības ministrija izveidos darba grupu, kura līdz 2018.gada 1.martam sagatavos detalizētu redzējumu par iespējamo pašvaldību lomu veselības aprūpes sistēmā. Pašvaldību autonomās funkcijas - nodrošināt veselības aprūpes pieejamību - paplašināšana vai jaunu valsts pārvaldes uzdevumu deleģēšana pašvaldībām veselības aprūpes jomā iespējama tikai tad, ja par konkrētajiem papildu veicamajiem pienākumiem ir panākta vienošanās ar Latvijas Pašvaldību savienību (ar pašvaldībām) un ja pašvaldībām šo pienākumu veikšanai tiek nodrošināts atbilstošs valsts budžeta finansējums.

**Vides aizsardzības un reģionālās ministrijas jomā:**

**Latvijas Pašvaldības savienības viedoklis:**

Stājoties spēkā “Zemes pārvaldības likumam”, pašvaldību pārvaldībā tika nodoti valsts īpašumā esošie publiskie ūdeņi, t.sk. piekrastes pludmales un ūdens josla (jauna pašvaldību funkcija), taču joprojām nav atrisināts jautājums par pašvaldībām papildus nepieciešamo finansējumu jūras piekrastes sauszemes daļas (pludmales) apsaimniekošanai. Latvijas Pašvaldību savienība turpina aktualizēt prasību par ikgadēju valsts budžeta finansējuma piešķiršanu pašvaldībām jaunās funkcijas izpildei, t.sk. publisko ūdeņu (sauszemes un  jūras piekrastes joslas) pārvaldībai.

Valsts budžetā paredzēt pašvaldībām papildus nepieciešamo finansējumu jūras piekrastes sauszemes daļas (pludmales) apsaimniekošanai 2018.gadā un vidējā termiņā.

**Ministru kabineta viedoklis:**

Līdz ar Zemes pārvaldības likuma spēkā stāšanās dienu pašvaldības ir valdītājs tās administratīvajā teritorijā esošajiem publiskajiem ūdeņiem un pašvaldībām ir tiesības šīs zemes vienības lietot, iegūt no tām visus iespējamos labumus un ar tām rīkoties, tajā skaitā tiesības šos publiskos ūdeņus iznomāt normatīvajos aktos noteiktajā kārtībā, lai gūtu ienākumus to apsaimniekošanai un labiekārtošanai. Līdz ar to būtu veicināma publisko ūdeņu izmantošana, tādējādi gūstot līdzekļus, kurus varētu izlietot šo teritoriju uzturēšanā.

|  |  |  |
| --- | --- | --- |
| Ministru prezidents | Latvijas Pašvaldību savienības |  |
|  | priekšsēdis |  |
|  |  |  |
| M.Kučinskis | G.Kaminskis |  |

Finanšu ministre D.Reizniece-Ozola